CELEX: 62014TN0508
Language: el
Date: 2014-07-06 00:00:00
Title: Υπόθεση T-508/14: Προσφυγή της 6ης Ιουλίου 2014 — Gas Natural κατά Επιτροπής

1.9.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 292/55
            
         Προσφυγή της 6ης Ιουλίου 2014 — Gas Natural κατά Επιτροπής
   (Υπόθεση T-508/14)
   2014/C 292/67
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Gas Natural SDG, SA (Βαρκελώνη, Ισπανία) (εκπρόσωποι: F. Seijo Pérez, R. García Gómez de Zamora και M. Troncoso Ferrer, abogados)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την προσβαλλόμενη απόφαση,
            
         
               —
            
            
               να ακυρώσει την προσβαλλόμενη απόφαση καθόσον διατάσσει την ανάκτηση των ενισχύσεων, και
            
         
               —
            
            
               να καταδικάσει την Ευρωπαϊκή Επιτροπή στα έξοδα της διαδικασίας.
            
         
      Λόγοι και κύρια επιχειρήματα
   
   Η υπό κρίση προσφυγή στρέφεται κατά της αποφάσεως της Ευρωπαϊκής Επιτροπής, της 17ης Ιουλίου 2013, σχετικά με το φορολογικό καθεστώς που τυγχάνει εφαρμογής σε ορισμένες συμφωνίες χρηματοδοτικής μίσθωσης, γνωστό και ως «ισπανικό φορολογικό καθεστώς χρηματοδοτικής μίσθωσης» (ενίσχυση SA.21233, πρώην NN/2011, πρώην CP 137/2006).
   Οι λόγοι και τα κύρια επιχειρήματα είναι ανάλογα των προβληθέντων στις υποθέσεις T-401/14, Duro Felguera κατά Επιτροπής, T-700/13, Bankia κατά Επιτροπής και T-500/14, Derivados del Flúor κατά Επιτροπής.
   Συγκεκριμένα, προβάλλεται παράβαση των άρθρων 107 και 108 ΣΛΕΕ, καθόσον δεν αποδείχθηκε ο επιλεκτικός χαρακτήρας των φερόμενων ενισχύσεων και ο επηρεασμός του εμπορίου μεταξύ των κρατών μελών, παράβαση του άρθρου 107, παράγραφος 1 ΣΛΕΕ και αθέτηση της υποχρεώσεως αιτιολογήσεως των πράξεων, καθόσον χαρακτηρίσθηκαν οι όμιλοι οικονομικού χαρακτήρα και οι επενδυτές τους ως δικαιούχοι της φερόμενης ενισχύσεως, παράβαση των άρθρων 107 και 108 ΣΛΕΕ και η παραβίαση των αρχών της μη καταχρήσεως εξουσίας, καθόσον στην προσβαλλόμενη απόφαση η Επιτροπή αποφάνθηκε επί της νομιμότητας των συμβάσεων μεταξύ ιδιωτών, καθώς και παραβίαση των αρχών της δικαιολογημένης εμπιστοσύνης και της ίσης μεταχειρίσεως και παράβαση του άρθρου 14 του κανονισμού (EΚ) 659/1999.